b'\n_START_ARTICLE_\n\xc3\x89nnec d\'O\xc3\xb1a\n_START_SECTION_\nBiografia\n_START_PARAGRAPH_\nD\'origen moss\xc3\xa0rab, havia nascut cap a l\'any 1000, a Calataiud. Des de jove es va retirar al monestir de San Juan de la Pe\xc3\xb1a, de benedictins. Hi va \xc3\xa9sser ordenat saerdot i va demanar perm\xc3\xads per retirar-se a les muntanyes de Tobed per fer-hi vida erem\xc3\xadtica. La seva vida d\'austeritat i preg\xc3\xa0ria va despertar l\'admiraci\xc3\xb3 dels ve\xc3\xafns i la seva fama de santedat va fer que el rei San\xc3\xa7 III de Navarra an\xc3\xa9s a cercar-lo perqu\xc3\xa8 fos l\'abat del monestir de San Salvador de O\xc3\xb1a (prov\xc3\xadncia de Burgos, llavors domini del Regne de Navarra), abans d\'octubre del 1034, quan ja consta com a abat; en va \xc3\xa9sser l\'abat fins a la seva mort. Durant el seu abadiat, el monestir va obtenir la jurisdicci\xc3\xb3 sobre San Juan de Pancorbo (1046) i San Mart\xc3\xadn de Alfania (1048) i altres llocs, esdevenint un dels m\xc3\xa9s rics de tot Castella._NEWLINE_Fou conseller de San\xc3\xa7 III de Navarra i confessor del seu fill, el rei Garcia III. En 1052, \xc3\x89nnec va ajudar en la consagraci\xc3\xb3 del nou monestir de Santa Mar\xc3\xada la Real de N\xc3\xa1jera. Amb sant Dom\xc3\xa8nec de Silos, va intentar evitar el conflicte sorgit entre Garcia Sanxes III de Pamplona, que acab\xc3\xa0 en la batalla d\'Atapuerca l\'1 de setembre de 1054 amb la mort del rei. _NEWLINE_Va morir a O\xc3\xb1a l\'1 de juny de 1068 o 1071.\n_START_SECTION_\nVeneraci\xc3\xb3\n_START_PARAGRAPH_\nLes seves rel\xc3\xadquies es veneren en una arqueta d\'argent a l\'esgl\xc3\xa9sia d\'O\xc3\xb1a. Va \xc3\xa9sser canonitzat en 1259 per Alexandre IV. _NEWLINE_Molt popular a Castella durant segles (moltes fam\xc3\xadlies posaven el nom d\'\xc3\x8d\xc3\xb1igo a algun dels fills, com \xc3\x8d\xc3\xb1igo L\xc3\xb3pez de Loyola, futur Ignasi de Loiola), \xc3\xa9s el sant patr\xc3\xb3 de Calataiud i O\xc3\xb1a, i era advocat dels captius. Al Barrio de los Moz\xc3\xa1rabes de Calataiud, al lloc on es deia que havia nascut, s\'aixec\xc3\xa0 un monestir benedictina, del qual se\'n conserva l\'esgl\xc3\xa9sia._NEWLINE_La llegenda diu que, essent de cam\xc3\xad a Solduengo, prop d\'O\xc3\xb1a, va emmalaltir i volent morir a O\xc3\xb1a, va anar-hi, ja de capvespre. Dos \xc3\xa0ngels, encarnats en dos nens vestits de blanc, l\'acompanyaren amb teies enceses. En morir, la seva cel\xc2\xb7la s\'il\xc2\xb7lumin\xc3\xa0 i s\'hi sent\xc3\xad una veu que deia: "Vine, \xc3\xa0nima ditxosa, a gaudir la benauran\xc3\xa7a del teu Senyor".'